KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi yhteisistä säännöistä siviili-ilmailun turvaamisen alalla

2001/0234 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi yhteisistä säännöistä siviili-ilmailun turvaamisen alalla

1- TAUSTA

Ehdotus toimitettu Euroopan parlamentille ja neuvostolle (asiakirja KOM(2001) 575 lopullinen - 2001/0234(COD)): // 11. lokakuuta 2001

Talous- ja sosiaalikomitean lausunto: // 28. marraskuuta 2001

Euroopan parlamentin ensimmäisen käsittelyn lausunto: // 29. marraskuuta 2001

Neuvoston poliittinen yhteisymmärrys: // 7. joulukuuta 2001

Yhteisen kannan vahvistaminen: // 28. tammikuuta 2002

2- KOMISSION EHDOTUKSEN TAVOITE

2.1 New Yorkissa ja Washingtonissa 11. syyskuuta 2001 tehtyjen terrori-iskujen jälkeen Euroopan unionin neuvosto pyysi kokouksessaan 12. syyskuuta 2001 liikenneministereitä arvioimaan ilmaliikenteen turvaamiseksi jo toteutettuja toimenpiteitä ja esittämään mahdollisesti tarvittavia lisätoimenpiteitä. Liikenneministerien erityiskokouksessa 14. syyskuuta 2001 neuvosto katsoi, että on tarpeen panna täysimääräisesti täytäntöön Euroopan siviili-ilmailukonferenssin ECAC:n asiakirjaan nro 30 sisältyvät siviili-ilmailun turvaamista koskevat keskeiset toimenpiteet sekä ajantasaistaa niitä. Eurooppa-neuvoston ylimääräisessä istunnossa 21. syyskuuta 2001 pyydettiin liikenneneuvostoa toteuttamaan ilmaliikenteen turvaamisen parantamiseksi tarvittavat toimenpiteet. Komissio vastasi näihin pyyntöihin hyväksymällä 10. lokakuuta ehdotuksen asetukseksi, jonka tarkoituksena on vahvistaa yhteiset säännöt, joilla estetään siviili-ilmailuun kohdistuvat laittomat teot.

2.2 Ehdotuksella siirretään ECAC:n asiakirjan 30 määräykset osaksi sekä kansainvälisiä että kotimaanlentoja koskevaa yhteisön oikeusjärjestystä. Koska täytäntöönpantaviin yhteisiin standardeihin sisältyy paljon teknisiä yksityiskohtia, komissio ehdottaa, että sille annetaan tarvittava toimenpanovalta, jotta se voi jäsenvaltioiden edustajista muodostetun komitean avustuksella hyväksyä täytäntöönpanon edellyttämät toimenpiteet ja mukauttaa niitä teknologian kehitykseen. Asetuksessa otetaan myös käyttöön tarkastusmekanismi, jolla valvotaan turvaamista koskevien yhteisten sääntöjen soveltamista. Lisäksi asetukseen sisältyy säännös, jolla jäsenvaltioille annetaan lupa toteuttaa lisätoimenpiteitä vastatakseen erityiseen uhkaan.

3 EUROOPAN PARLAMENTIN TARKISTUKSIA KOSKEVAT HUOMAUTUKSET

3.1 Parlamentti hyväksyi komission ehdotuksen ensimmäisessä käsittelyssä tehtyään siihen 14 tarkistusta. Komissio hylkäsi näistä tarkistuksista 2 ja hyväksyi muut 12 (tarkistukset 1, 2, 3, 4, 8, 10, 13, tarkistuksen 14 ensimmäinen osa sekä tarkistukset 19, 20, 21 ja 22). Joissakin tapauksissa se ehdotti uutta sanamuotoa tai hyväksyi tarkistuksen periaatteessa.

3.2 Komission hylkäämistä kahdesta tarkistuksesta toisessa asetetaan ilmailun turvaamista koskevien yhteisten vaatimusten lähtökohdaksi ulkopuolisen elimen, Euroopan siviili-ilmailukonferenssin (ECAC) vaatimukset. Toisessa poistetaan yhteisön valvontamekanismi, jonka tarkoituksena on varmistaa, että jäsenvaltioiden hyväksymät tiukemmat toimenpiteet pysyvät suhteellisina eivätkä vaikuta sisämarkkinoiden moitteettomaan toimintaan (tarkistus 7). Komissio hylkäsi myös tarkistuksen 14 viimeisen kohdan, jossa viitataan infrastruktuurin muutoksia edellyttäviä toimenpiteitä koskeviin poikkeuksiin.

4- YHTEISTÄ KANTAA KOSKEVAT HUOMAUTUKSET

4.1 Yksimielisesti vahvistetussa yhteisessä kannassaan neuvosto hyväksyy komission hylkäämät kaksi tarkistusta, mutta hylkää kymmenen tarkistusta, jotka komissio oli hyväksynyt, vaikkakin jotkin niistä vain periaatteessa. Neuvosto hyväksyy kaksi komission hyväksymää tarkistusta.

4.2 Hyväksymällä neuvoston yhteisen kannan komissio hyväksyy myös neuvoston hyväksymät kaksi tarkistusta, jotka se oli aikaisemmin hylännyt, sekä neuvoston niitä kymmentä tarkistusta koskevan hylkäämisen, jotka komissio oli aikaisemmin hyväksynyt.

Neuvoston hyväksymät ja komission hylkäämät kaksi tarkistusta esitetään kohdassa 3.2.

Neuvoston hylkäämät 10 tarkistusta, jotka komissio oli aikaisemmin hyväksynyt, voidaan jakaa neljään ryhmään:

- ensimmäisiin liittyy turvaamistoimenpiteiden julkisen rahoituksen merkittävä ongelma (tarkistukset 1, 10, 19 ja 22)

- toinen ryhmä liittyy talousarviomenettelyyn (tarkistukset 2 ja 3)

- kolmannen ryhmän osalta neuvosto oli muuttanut alkuperäisen ehdotuksen tekstiä siten, että se vastaa suurelta osin parlamentin tarkistusta (tarkistukset 4 ja 13)

- neljännessä ryhmässä on kaksi tarkistusta, joiden tavoitteena on lisätä turvaamistoimenpiteiden yleistä tehokkuutta (tarkistukset 8 ja 20).

4.3 Yhteisessä kannassaan neuvosto ei hyväksy 12 seuraavaa Euroopan parlamentin esittämää tarkistusta:

* Tarkistus 1 {johdanto-osan 9 a kappale (uusi)}, tarkistus 22 {johdanto-osan 9 d kappale (uusi)}, tarkistus 10 {(7 artiklan 5 a kohta (uusi)} ja tarkistus 19 {(7 a artikla (uusi)}. Neuvosto ei katso aiheelliseksi sisällyttää yhteiseen kantaan viittausta uusien turvaamistoimenpiteiden rahoitukseen. Komissio voi hyväksyä nämä tarkistukset periaatteessa, koska ne noudattavat kantaa, joka esitettiin 10. lokakuuta 2001 annetussa komission tiedonannossa terrori-iskujen taloudellisista vaikutuksista. Kyseisessä tiedonannossa komissio ilmoitti olevansa valmis harkitsemaan julkisen rahoituksen myöntämistä korvaukseksi uusista turvaamistoimenpiteistä. Oikeudelliselta kannalta voidaan kuitenkin väittää, että asetukseen ei pitäisi sisältyä säännöksiä, jotka eivät suoraan liity ilmailun turvaamisen parantamiseen. Komissio arvioi, miten tarpeellista on yhdenmukaistaa turvatarkastusten järjestelyjä ja rahoitusta jäsenvaltioissa, ja tekee tarvittavat aloitteet tämän arvion tulosten täytäntöön panemiseksi.

* Tarkistus 2 {johdanto-osan 9 b kappale (uusi) ja tarkistus 3 {johdanto-osan 9 d kappale (uusi)}. Se, että neuvosto hylkää nämä tarkistukset yhteisessä kannassaan, noudattaa sen näkemystä, jonka mukaan asetuksessa ei pitäisi viitata lisääntyneen turvallisuuden rahoitukseen. Komissio voi hyväksyä nämä tarkistukset periaatteessa. Oikeudelliselta kannalta voidaan kuitenkin kiinnittää huomiota siihen, että asetuksessa ei ole näitä johdantokappaleita vastaavia säännöksiä.

* Tarkistus 4 (1 artiklan 1 kohta). Yhteisessä kannassa hyväksytään parlamentin ehdottama käsite "asianmukainen".

* Tarkistus 13 (9 artikla). Yhteisessä kannassa käsitellään luottamuksellisuutta uudessa 8 artiklassa "tiedon levittäminen".

* Tarkistus 8 (7 artiklan 3 kohta). Yhteiseen kantaan ei ole hyväksytty parlamentin ajatusta ennalta ilmoittamatta tehtävistä tarkastuksista. Komissio on sitä mieltä, että tämä parantaisi tarkastusten tehokkuutta. Se ymmärtää kuitenkin, että ennalta ilmoittamatta tehtäviä tarkastuksia voi olla hyvin vaikea toteuttaa ja että asiasta vastaaville kansallisille viranomaisille on tarpeen antaa tietty vähimmäismäärä ennakkotietoja, jotta on mahdollista saada valtuudet päästä rajoitetuille alueille. Kokemus, myös sellaisista yhteisön ulkopuolisista maista, joissa on perinteisesti hyvin järjestetyt tarkastukset, on osoittanut, että muulla tavoin ei ole mahdollista käytännössä toimia.

* Tarkistus 20 (9 a artikla). Yhteisessä kannassa ei käsitellä yhteisön ulkopuolisia maita koskevia kysymyksiä. Tästä voi aiheutua valvonnan ekstraterritoriaalista soveltamista koskevia ongelmia, jos valvontaa ei voida järjestää kahden- tai monenvälisesti. Sen vuoksi oikeudellisen velvoitteen asettamista komissiolle voidaan pitää liiallisena.

* Tarkistus 5 (4 artiklan 1 kohta). Yhteisessä kannassa hyväksytään viittaus ulkopuolisen elimen (ECAC) vaatimuksiin johdanto-osassa mutta ei itse tekstissä. Tämän myös komissio voi hyväksyä.

* Tarkistus 7 (6 artikla). Kansalliseen suvereniteettiin liittyvistä syistä yhteisessä kannassa hylätään ajatus yhteisön valvontamekanismista, jonka tavoitteena on varmistaa, että jäsenvaltioiden hyväksymät tiukemmat toimenpiteet pysyvät suhteellisina eivätkä vaikuta sisämarkkinoiden moitteettomaan toimintaan. Komissio on vieläkin eri mieltä tästä kannasta, joka noudattaa myös Euroopan parlamentin kantaa. Komissio voi kuitenkin tehdä kompromissin ja hyväksyä sen, erityisesti koska yhteisessä kannassa todetaan nimenomaan, että tiukempien toimenpiteiden toteuttamisessa on noudatettava yhteisön lainsäädäntöä. Komissio toivoo, että luottamuksen vähitellen lisääntyessä asetukseen voidaan tulevaisuudessa tehdä muutos, jolla otetaan käyttöön tämä yhteisön valvontamekanismi, joka on välttämätön "yhden luukun" kautta toimivaa turvaamista koskevan käsitteen toteuttamiseksi.

5- PÄÄTELMÄ

5.1 Komissio toteaa, että yhteinen kanta seuraa pitkälti Euroopan parlamentin ensimmaisen käsittelyn lausuntoa. Koska eroavat seikat eivät suoraan liity ilmailun turvaamisen parantamiseen, komissio on valmis hyvaksymään neuvoston yksimielisesti omaksuman yhteisen kannan.